Nóg ŉ verkeersbeampte sterf op Mpumalanga-pad(Argieffoto ter illustrasie: Twitter) ŉ Verkeersbeampte van Mpumalanga is dood nadat sy ŉ bakkie op die R544 tussen eMalahleni (Witbank) en Kriel wou voorkeer en die voertuig haar getref het. Jeanette Mlangeni was Maandag besig met roetinewetstoepassing toe sy die voertuig opgemerk het terwyl dit glo ŉ ander voertuig gevaarlik verbygesteek het. “Sy het probeer om die voertuig voor te keer en dit het haar getref,” sê Moeti Mmusi, woordvoerder van die provinsie se departement van gemeenskapsveiligheid, sekuriteit en skakeling. ŉ Ondersoek na die voorval is reeds van stapel gestuur en die waarnemende LUR vir gemeenskapsveiligheid, Speedy Mashilo, het ŉ beroep op motoriste gedoen om wetstoepassers te respekteer. Hy sê verkeersbeamptes is nie daar om motoriste se lewe te bemoeilik nie, maar om lewens te red. “Die voorval word ondersoek, maar ons glo dat motoriste met groot waaksaamheid sulke tragedies kan verhoed. Motoriste moet wetstoepassingsbeamptes én die padreëls gehoorsaam,” sê Mashilo. “Dit gaan help om padongelukke te voorkom.” Mashilo het ook sy medelye met Mlangeni se familie, vriende en kollegas betuig. Verlede maand is nóg ŉ verkeersbeampte, Gijimane July Nkabinde, ook dood toe ŉ vragmotor hom op die N4-tolpad in die provinsie raakgery het. Hy het die vragmotor glo na ŉ weegbrug gestuur toe hy deur dié voertuig getref is.